               EURÓPSKA KOMISIA
            V Bruseli12. 11. 2020
            COM(2020) 735 final
            2020/0326(NLE)
            Návrh
            ROZHODNUTIE RADY
            o pozícii, ktorú má Európska únia zaujať v spoločnom výbore zriadenom na základe Dohody medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb, pokiaľ ide o zmenu prílohy II k uvedenej dohode, týkajúcej sa koordinácie systémov sociálneho zabezpečenia
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v spoločnom výbore v súvislosti s plánovaným prijatím jeho rozhodnutia o zmene prílohy II (týkajúcej sa koordinácie systémov sociálneho zabezpečenia) k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb.

               2.Kontext návrhu

               2.1.Dohoda medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb

               V roku 1999 Európske spoločenstvo a jeho členské štáty na jednej strane a Švajčiarsko na strane druhej uzavreli dvojstrannú dohodu o voľnom pohybe osôb, ktorá nadobudla platnosť 1. júna 2002 (pozri Ú. v. ES L 114, 30.4.2002, s. 6). Dohoda bola uzavretá na počiatočné obdobie siedmich rokov, ktoré sa skončilo 31. mája 2009. Na základe výsledku švajčiarskeho referenda z 8. februára 2009 bola obnovená na dobu neurčitú.

               Dohodou sa zavádza zásada

                  voľného pohybu osôb

                medzi územím Európskej únie a územím Švajčiarska. Dohodou sa občanom EÚ a Švajčiarska priznávajú recipročné práva na vstup, pobyt, prístup k platenej práci a usadenie sa ako samostatne zárobkovo činné osoby, ako aj právo na pobyt na území druhej strany po ukončení ich zamestnania.

               V prílohe II k tejto dohode sa stanovuje koordinácia systémov sociálneho zabezpečenia.

               2.2.Spoločný výbor

               V článku 14 dohody sa ustanovuje spoločný výbor zložený z predstaviteľov oboch strán, ktorý je zodpovedný za riadenie a primerané uplatňovanie tejto dohody. Je zodpovedný za riešenie akýchkoľvek sporov súvisiacich s dodržiavaním dohody. Prijíma rozhodnutia za podmienok stanovených v tejto dohode. Spoločný výbor prijíma rozhodnutia na základe vzájomnej dohody.

               Spoločný výbor rozhoduje o akýchkoľvek potrebných zmenách týkajúcich sa osobitných príloh k dohode. V súlade s článkom 18 dohody môže spoločný výbor zmeniť prílohu II k dohode.

               V článku 2 rozhodnutia 2002/309/ES
                  1
                sa stanovuje, že Rada na návrh Komisie určí stanovisko, ktoré má Únia zaujať pri rozhodnutiach spoločného výboru. Na tento účel Komisia predkladá tento návrh rozhodnutia Rady o pozícii, ktorú by Únia mala zaujať v spoločnom výbore.

               2.3.Pripravovaný akt spoločného výboru

               Spoločný výbor má prijať rozhodnutie týkajúce sa zmeny prílohy II k dohode, týkajúcej sa koordinácie systémov sociálneho zabezpečenia (ďalej len „pripravovaný akt“).

               Zmeny prílohy II sa prijímajú rozhodnutím spoločného výboru a môžu nadobudnúť účinnosť ihneď po tomto rozhodnutí.

               Účelom pripravovaného aktu je poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, osobám bez štátnej príslušnosti a utečencom, ako aj ich rodinným príslušníkom a pozostalým, ktorí sa do konca prechodného obdobia vymedzeného v článku 126 dohody o vystúpení nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán dohody a Spojené kráľovstvo.

               3.Pozícia, ktorá sa má zaujať v mene Únie

               V dôsledku vystúpenia Spojeného kráľovstva Veľkej Británie a Severného Írska (ďalej len „Spojené kráľovstvo“) z Európskej únie sa dohoda prestane uplatňovať na Spojené kráľovstvo na konci prechodného obdobia vymedzeného v článku 126 dohody o vystúpení uzavretej medzi Európskou úniou a Európskym spoločenstvom pre atómovú energiu a Spojeným kráľovstvom (ďalej len „dohoda o vystúpení“).

               V zmysle článku 23 dohody v prípade ukončenia dohody práva nadobudnuté súkromnými osobami nie sú dotknuté a zmluvné strany vzájomnou dohodou vyriešia, aké opatrenia sa musia prijať v súvislosti s právami, ktoré sú v procese nadobúdania.

                  V článku 33 dohody o vystúpení sa uvádza, že hlava III dohody o vystúpení sa uplatňuje aj na štátnych príslušníkov Švajčiarska za predpokladu, že Švajčiarsko uzavrelo a uplatňuje príslušné dohody so Spojeným kráľovstvom, ktoré sa uplatňujú na občanov Únie, ako aj príslušné dohody s Európskou úniou, ktoré sa uplatňujú na štátnych príslušníkov Spojeného kráľovstva.

                  V článku 26 písm. b) dohody medzi Spojeným kráľovstvom a Švajčiarskom o právach občanov (ďalej len „dohoda o právach občanov“) v nadväznosti na vystúpenie Spojeného kráľovstva z Európskej únie a jeho odstúpenie od dohody o voľnom pohybe osôb sa stanovuje, že ustanovenia časti III uvedenej dohody sa uplatňujú na občanov Únie za predpokladu, že Únia uzavrela a uplatňuje príslušné dohody so Spojeným kráľovstvom, ktoré sa uplatňujú na švajčiarskych štátnych príslušníkov, ako aj príslušné dohody so Švajčiarskom, ktoré sa uplatňujú na štátnych príslušníkov Spojeného kráľovstva.

               Je teda potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, osobám bez štátnej príslušnosti a utečencom, ako aj ich rodinným príslušníkom a pozostalým, ktorí sa do konca prechodného obdobia vymedzeného v článku 126 dohody o vystúpení nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán dohody a Spojené kráľovstvo.

               V tejto súvislosti sa navrhované zmeny prílohy II (týkajúcej sa koordinácie systémov sociálneho zabezpečenia) k dohode, ktoré sú opísané v pripojenom návrhu rozhodnutia spoločného výboru, vzťahujú na záležitosť vysvetlenú vyššie.

               Pripojený návrh rozhodnutia spoločného výboru nadobúda účinnosť dňom jeho prijatia spoločným výborom a uplatňuje sa od konca prechodného obdobia vymedzeného v článku 126 dohody o vystúpení.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Týka sa to aj nástrojov, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  2
               .

               4.1.2.Uplatnenie na tento prípad

               Spoločný výbor je orgán ustanovený dohodou, konkrétne Dohodou medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb.

               Akt, ktorý má Spoločný výbor prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 14 a 18 dohody.

               Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, ku ktorému sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravovaný akt sleduje ciele a obsahuje zložky v oblasti sociálneho zabezpečenia a poskytovania právomocí. Tieto aspekty pripravovaného aktu sú nerozlučne spojené bez toho, aby jeden cieľ alebo zložka boli oproti ostatným vedľajšie.

               Hmotnoprávny základ navrhovaného rozhodnutia preto obsahuje tieto ustanovenia: články 48 a 352 Zmluvy o fungovaní Európskej únie.

               4.3.Záver

               Právnym základom navrhovaného rozhodnutia by mali byť články 48 a 352 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom spoločného výboru sa zmení príloha II k dohode, je vhodné, aby sa po prijatí uverejnil v Úradnom vestníku Európskej únie.

               2020/0326 (NLE)

               Návrh

               ROZHODNUTIE RADY

               o pozícii, ktorú má Európska únia zaujať v spoločnom výbore zriadenom na základe Dohody medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb, pokiaľ ide o zmenu prílohy II k uvedenej dohode, týkajúcej sa koordinácie systémov sociálneho zabezpečenia

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej články 48 a 352 v spojení s jej článkom 218 ods. 9,

               so zreteľom na rozhodnutie Rady a Komisie 2002/309/ES, Euratom o dohode o vedeckej a technologickej spolupráci zo 4. apríla 2002 o uzavretí siedmich dohôd so Švajčiarskou konfederáciou
                  3
               , a najmä na jeho článok 2,

               so zreteľom na návrh Európskej komisie,

               keďže:

               (1)Dohoda medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb (ďalej len „dohoda“) nadobudla platnosť 1. júna 2002.

               (2)Podľa článku 18 dohody môže spoločný výbor rozhodnúť o zmene, okrem iného, prílohy II k dohode.

               (3)Dohoda sa prestane uplatňovať na Spojené kráľovstvo Veľkej Británie a Severného Írska (ďalej len „Spojené kráľovstvo“) v dôsledku vystúpenia Spojeného kráľovstva z Európskej únie.

               (4)V zmysle článku 23 dohody, v prípade ukončenia dohody práva nadobudnuté súkromnými osobami nie sú dotknuté a zmluvné strany vzájomnou dohodou vyriešia, aké opatrenia sa musia prijať v súvislosti s právami, ktoré sú v procese nadobúdania.

               (5)Je teda potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, ako aj ich rodinným príslušníkom a pozostalým, ktorí sa do konca prechodného obdobia vymedzeného v článku 126 dohody o vystúpení nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán dohody a Spojené kráľovstvo.

               (6)Pozícia Únie v spoločnom výbore by preto mala vychádzať z návrhu rozhodnutia uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v spoločnom výbore k navrhovanej zmene prílohy II k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb týkajúcej sa koordinácie systémov sociálneho zabezpečenia, je založená na návrhu rozhodnutia spoločného výboru pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        Rozhodnutie Rady a Komisie 2002/309/ES, Euratom o dohode o vedeckej a technologickej spolupráci

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Ú. v. ES L 114, 30.4.2002, s. 1.

    ---documentbreak---

               EURÓPSKA KOMISIA
            V Bruseli12. 11. 2020
            COM(2020) 735 final
            PRÍLOHA
            k
            návrhu ROZHODNUTIA RADY
            o pozícii, ktorú má Európska únia zaujať v spoločnom výbore zriadenom na základe Dohody medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb, pokiaľ ide o zmenu prílohy II k uvedenej dohode, týkajúcej sa koordinácie systémov sociálneho zabezpečenia

               PRÍLOHA

               Návrh rozhodnutia spoločného výboru zriadeného na základe Dohody medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb č. …/…

               z …,

               ktorým sa mení príloha II k uvedenej dohode, týkajúca sa koordinácie systémov sociálneho zabezpečenia

               SPOLOČNÝ VÝBOR,

               so zreteľom na Dohodu medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb
                  1
                (ďalej len „dohoda“), a najmä na jej články 14 a 18,

               keďže:

               (1)Dohoda sa prestane uplatňovať na Spojené kráľovstvo Veľkej Británie a Severného Írska (ďalej len „Spojené kráľovstvo“) v dôsledku vystúpenia Spojeného kráľovstva z Európskej únie.

               (2)V súlade s článkom 23 dohody v prípade ukončenia dohody práva nadobudnuté súkromnými jednotlivcami nie sú dotknuté a zmluvné strany vzájomnou dohodou vyriešia, aké opatrenia sa musia prijať v súvislosti s právami, ktoré sú v procese nadobúdania.

               (3)V článku 33 dohody o vystúpení uzavretej medzi Európskou úniou a Európskym spoločenstvom pre atómovú energiu a Spojeným kráľovstvom (ďalej len „dohoda o vystúpení“) sa uvádza, že hlava III druhej časti dohody o vystúpení sa uplatňuje na štátnych príslušníkov Islandu, Lichtenštajnského kniežatstva, Nórskeho kráľovstva a Švajčiarska za predpokladu, že tieto krajiny uzavreli a uplatňujú príslušné dohody so Spojeným kráľovstvom, ktoré sa uplatňujú na občanov Únie, ako aj príslušné dohody s Európskou úniou, ktoré sa uplatňujú na štátnych príslušníkov Spojeného kráľovstva.

               (4)V článku 26b Dohody medzi Spojeným kráľovstvom a Švajčiarskom o právach občanov (ďalej len „dohoda o právach občanov“) v nadväznosti na vystúpenie Spojeného kráľovstva z Európskej únie a jeho odstúpenie od dohody o voľnom pohybe osôb sa stanovuje, že ustanovenia časti III uvedenej dohody sa uplatňujú na občanov Únie za predpokladu, že Únia uzavrela a uplatňuje príslušné dohody so Spojeným kráľovstvom, ktoré sa uplatňujú na štátnych príslušníkov Švajčiarska, ako aj príslušné dohody so Švajčiarskom, ktoré sa uplatňujú na štátnych príslušníkov Spojeného kráľovstva.

               (5)Je potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, ako aj ich rodinným príslušníkom a pozostalým, ktorí sa do konca prechodného obdobia vymedzeného v článku 126 dohody o vystúpení nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán dohody a Spojené kráľovstvo,

               ROZHODOL TAKTO:

               Článok 1

               Príloha II k dohode sa mení tak, ako sa uvádza v prílohe k tomuto rozhodnutiu.

               Článok 2

               Toto rozhodnutie je vyhotovené v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické.

               Článok 3

               Toto rozhodnutie nadobúda účinnosť dňom jeho prijatia spoločným výborom a uplatňuje sa od konca prechodného obdobia vymedzeného v článku 126 dohody o vystúpení.

               V ………………,

                     Za spoločný výbor

                     predseda/predsedníčka

                     tajomníci

               Príloha

               Príloha II k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb sa mení takto:

               1.Článok 3 sa mení takto:

               V odseku 1 sa slovo „protokole“ nahrádza slovami „protokole I“.

               V odseku 2 sa slovo „Protokol“ nahrádza slovami „Protokol I“.

               2.Za článok 3 sa dopĺňa nový článok 4:

               „Článok 4

               1. Dojednania týkajúce sa ochrany práv nadobudnutých súkromnými jednotlivcami podľa tejto dohody v dôsledku vystúpenia Spojeného kráľovstva z Európskej únie sú stanovené v protokole II k tejto prílohe.

               2. Protokol II tvorí neoddeliteľnú súčasť tejto prílohy.“

               3.Nadpis „PROTOKOL“ za oddielom C sa nahrádza nadpisom PROTOKOL I“.

               4.Za protokol I sa dopĺňa nový protokol II:

               „Protokol II k prílohe II k dohode o voľnom pohybe osôb

               BERÚC DO ÚVAHY, že v článku 33 dohody o vystúpení uzavretej medzi Európskou úniou a Európskym spoločenstvom pre atómovú energiu a Spojeným kráľovstvom Veľkej Británie a Severného Írska sa uvádza, že hlava III druhej časti dohody o vystúpení sa uplatňuje na štátnych príslušníkov Islandu, Lichtenštajnského kniežatstva, Nórskeho kráľovstva a Švajčiarska za predpokladu, že tieto krajiny uzavreli a uplatňujú príslušné dohody so Spojeným kráľovstvom Veľkej Británie a Severného Írska, ktoré sa uplatňujú na občanov Únie, ako aj príslušné dohody s Európskou úniou, ktoré sa uplatňujú na štátnych príslušníkov Spojeného kráľovstva,

               BERÚC DO ÚVAHY, že v článku 26b Dohody medzi Spojeným kráľovstvom Veľkej Británie a Severného Írska a Švajčiarskom o právach občanov po vystúpení Spojeného kráľovstva z Európskej únie a jeho odstúpení od dohody o voľnom pohybe osôb sa uvádza, že ustanovenia časti III uvedenej dohody sa uplatňujú na občanov Únie za predpokladu, že Únia uzavrela a uplatňuje príslušné dohody so Spojeným kráľovstvom Veľkej Británie a Severného Írska, ktoré sa uplatňujú na štátnych príslušníkov Švajčiarska, ako aj príslušné dohody so Švajčiarskom, ktoré sa uplatňujú na štátnych príslušníkov Spojeného kráľovstva,

               UZNÁVAJÚC, že je potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, ako aj ich rodinným príslušníkom a pozostalým, ktorí sa do konca prechodného obdobia nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán dohody o voľnom pohybe osôb a Spojené kráľovstvo Veľkej Británie a Severného Írska.

               ČLÁNOK 1

               Vymedzenie pojmov a odkazy

               1. Na účely tohto protokolu sa uplatňuje toto vymedzenie pojmov:

               a)
                     „dohoda o vystúpení“ je Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  2
               ;

               b)
                     „dohoda o právach občanov“ je Dohoda medzi Spojeným kráľovstvom Veľkej Británie a Severného Írska a Švajčiarskou konfederáciou o právach občanov po vystúpení Spojeného kráľovstva z Európskej únie a jeho odstúpení od dohody o voľnom pohybe osôb;

               c)
                     „zahrnuté štáty“ sú členské štáty Únie a Švajčiarsko;

               d)
                     „prechodné obdobie“ je prechodné obdobie uvedené v článku 126 dohody o vystúpení;

               e)
                     definície v článku 1 nariadenia (ES) č. 883/2004
                  3
                a vymedzenie pojmov v článku 1 nariadenia (ES) č. 987/2009
                  4
               .

               2. Na účely tohto protokolu sa všetky odkazy na členské štáty a príslušné orgány členských štátov v ustanoveniach práva Únie uplatniteľného podľa tohto protokolu chápu ako odkazy zahŕňajúce Spojené kráľovstvo a jeho príslušné orgány.

               ČLÁNOK 2

               Zahrnuté osoby

               1. Tento protokol sa uplatňuje na tieto osoby:

               a)
                     štátni príslušníci Spojeného kráľovstva, ktorí na konci prechodného obdobia podliehajú právnym predpisom niektorého zo zahrnutých štátov, ako aj ich rodinní príslušníci a pozostalí;

               b)
                     štátni príslušníci Spojeného kráľovstva, ktorí majú bydlisko v niektorom zo zahrnutých štátov a na konci prechodného obdobia podliehajú právnym predpisom Spojeného kráľovstva, ako aj ich rodinní príslušníci a pozostalí;

               c)
                     osoby, na ktoré sa nevzťahujú písmená a) alebo b), ale ktoré sú štátnymi príslušníkmi Spojeného kráľovstva, ktorí na konci prechodného obdobia vykonávajú činnosť ako zamestnanec alebo samostatne zárobkovo činná osoba v jednom alebo vo viacerých zahrnutých štátoch a ktoré na základe hlavy II nariadenia (ES) č. 883/2004 podliehajú právnym predpisom Spojeného kráľovstva, ako aj ich rodinní príslušníci a pozostalí;

               d)
                     osoby bez štátnej príslušnosti a utečenci, ktorí majú bydlisko v niektorom zo zahrnutých štátov alebo v Spojenom kráľovstve a ktorí sa nachádzajú v jednej zo situácií opísaných v písmenách a) až c), ako aj ich rodinní príslušníci a pozostalí.

               2. Osoby uvedené v odseku 1 sú zahrnuté dovtedy, kým sa bez prerušenia nachádzajú v jednej zo situácií stanovených v uvedenom odseku vzťahujúcich sa naraz aj na niektorý zo zahrnutých štátov, aj na Spojené kráľovstvo.

               3. Tento protokol sa uplatňuje aj na štátnych príslušníkov Spojeného kráľovstva, na ktorých sa vzťahovala niektorá alebo na ktorých sa nevzťahuje žiadna zo situácií uvedených v odseku 1 tohto článku, ale na ktorých sa vzťahuje článok 10 dohody o vystúpení alebo článok 10 dohody o právach občanov, ako aj na ich rodinných príslušníkov a pozostalých.

               4. Osoby uvedené v odseku 3 sú zahrnuté dovtedy, kým majú naďalej právo na pobyt v niektorom zo zahrnutých štátov podľa článku 13 dohody o vystúpení alebo článku 12 dohody o právach občanov, alebo právo pracovať vo svojom štáte zamestnania podľa článku 24 alebo 25 dohody o vystúpení alebo článku 20 dohody o právach občanov.

               5. Ak tento článok odkazuje na rodinných príslušníkov a pozostalých, tieto osoby sú zahrnuté do tohto protokolu iba do tej miery, do akej im plynú práva a povinnosti vzhľadom na ich postavenie podľa nariadenia (ES) č. 883/2004.

               ČLÁNOK 3

               Pravidlá koordinácie sociálneho zabezpečenia

               1. Pravidlá a ciele stanovené v článku 8 a v tejto prílohe k dohode o voľnom pohybe osôb, v nariadení Európskeho parlamentu a Rady (ES) č. 883/2004 a nariadení Európskeho parlamentu a Rady (ES) č. 987/2009 sa uplatňujú na osoby zahrnuté v tomto protokole.

               2. Zahrnuté štáty náležite zohľadnia rozhodnutia a odporúčania Správnej komisie pre koordináciu systémov sociálneho zabezpečenia, ktorá pôsobí pri Európskej komisii a bola zriadená na základe nariadenia (ES) č. 883/2004 (ďalej len „správna komisia“) uvedené v tejto prílohe.

               ČLÁNOK 4

               Zahrnuté osobitné situácie

               1. Nasledujúce pravidlá sa uplatňujú v nasledujúcich situáciách v rozsahu stanovenom v tomto článku, pokiaľ sa týkajú osôb, ktoré nie sú alebo prestali byť zahrnuté v článku 2:

               a)
                     tento protokol zahŕňa štátnych príslušníkov Spojeného kráľovstva, ako aj osoby bez štátnej príslušnosti a utečencov s bydliskom v Spojenom kráľovstve, ktorí pred skončením prechodného obdobia podliehali právnym predpisom niektorého zo zahrnutých štátov, ako aj ich rodinných príslušníkov a pozostalých, na účely uplatňovania a sčítania dôb poistenia, zamestnania, samostatne zárobkovej činnosti alebo bydliska vrátane práv a povinností vyplývajúcich z takýchto dôb v súlade s nariadením (ES) č. 883/2004; na účely sčítania dôb sa zohľadňujú doby ukončené pred skončením aj po skončení prechodného obdobia, a to v súlade s nariadením (ES) č. 883/2004;

               b)
                     pravidlá stanovené v článkoch 20 a 27 nariadenia (ES) č. 883/2004 sa naďalej uplatňujú na štátnych príslušníkov Spojeného kráľovstva, ako aj na osoby bez štátnej príslušnosti a utečencov s bydliskom v Spojenom kráľovstve, ktorí pred skončením prechodného obdobia požiadali o povolenie podstúpiť naplánovanú liečbu podľa nariadenia (ES) č. 883/2004, a to až do ukončenia liečby. Zodpovedajúce postupy náhrad sa takisto uplatňujú aj po ukončení liečby. Takéto osoby a sprevádzajúce osoby majú právo vstúpiť na územie štátu, v ktorom sa poskytuje liečba, a opustiť ho v súlade s článkom 14 dohody o vystúpení mutatis mutandis a s článkom 13 dohody o právach občanov mutatis mutandis;

               c)
                     pravidlá stanovené v článkoch 19 a 27 nariadenia (ES) č. 883/2004 sa naďalej uplatňujú na štátnych príslušníkov Spojeného kráľovstva, ako aj na osoby bez štátnej príslušnosti a utečencov s bydliskom v Spojenom kráľovstve, ktorí sú zahrnutí v nariadení (ES) č. 883/2004 a ktorí na konci prechodného obdobia pobývajú v niektorom zo zahrnutých štátov alebo v Spojenom kráľovstve, a to až do skončenia ich pobytu. Zodpovedajúce postupy náhrad sa takisto uplatňujú aj po ukončení pobytu alebo liečby;

               d)
                     pravidlá stanovené v článkoch 67, 68 a 69 nariadenia (ES) č. 883/2004 sa aj naďalej uplatňujú dovtedy, kým sú splnené podmienky, na priznanie rodinných dávok, na ktoré majú na konci prechodného obdobia nárok štátni príslušníci Spojeného kráľovstva, ako aj osoby bez štátnej príslušnosti a utečenci s bydliskom v Spojenom kráľovstve, ktorí podliehajú právnym predpisom Spojeného kráľovstva a ktorých rodinní príslušníci majú na konci prechodného obdobia bydlisko v niektorom zo zahrnutých štátov;

               e)
                     v situáciách uvedených v písmene d) tohto odseku sa v súvislosti so všetkými osobami, ktoré majú na konci prechodného obdobia práva ako rodinní príslušníci v zmysle nariadenia (ES) č. 883/2004, napríklad odvodené práva na nemocenské vecné dávky, naďalej uplatňuje uvedené nariadenie a zodpovedajúce ustanovenia nariadenia (ES) č. 987/2009, a to dovtedy, kým sú splnené v nich uvedené podmienky.

               2. Ustanovenia hlavy III kapitoly 1 nariadenia (ES) č. 883/2004 týkajúce sa nemocenských dávok sa uplatňujú na osoby poberajúce dávky na základe odseku 1 písm. a) tohto článku.

               Tento odsek sa uplatňuje mutatis mutandis, pokiaľ ide o rodinné dávky na základe článkov 67, 68 a 69 nariadenia (ES) č. 883/2004.

               Článok 5

               Náhrada, spätné vymáhanie a vzájomné započítanie

               Ustanovenia nariadení (ES) č. 883/2004 a (ES) č. 987/2009 o náhrade, spätnom vymáhaní a vzájomnom započítaní sa uplatňujú aj naďalej v súvislosti s nasledujúcimi udalosťami, pokiaľ sa týkajú osôb nezahrnutých v článku 2:

               a)
                     udalosti, ktoré nastali pred skončením prechodného obdobia, alebo

               b)
                     udalosti, ktoré nastali po skončení prechodného obdobia a týkajú sa osôb, ktoré boli zahrnuté do článku 2 alebo 4, keď udalosť nastala.

               Článok 6

               Tvorba práva a úpravy

               1. Bez ohľadu na odsek 3 sa odkazy v tomto protokole na nariadenia (ES) č. 883/2004 a (ES) č. 987/2009 alebo na ich ustanovenia chápu ako odkazy na akty alebo ustanovenia začlenené do dohody o voľnom pohybe osôb, ktoré boli uplatniteľné v posledný deň prechodného obdobia.

               2. Ak sa nariadenia (ES) č. 883/2004 a (ES) č. 987/2009 zmenia alebo nahradia po skončení prechodného obdobia, odkazy na tieto nariadenia v tomto protokole sa chápu ako odkazy na tieto zmenené alebo nahradené nariadenia, a to v súlade s aktmi uvedenými v časti II prílohy I k dohode o vystúpení, pokiaľ ide o Úniu, a v časti II prílohy I k dohode o právach občanov, pokiaľ ide o Švajčiarsko.

               3. Nariadenia (ES) č. 883/2004 a (ES) č. 987/2009 sa na účely tohto protokolu chápu tak, že zahŕňajú úpravy uvedené v časti III prílohy I k dohode o vystúpení, pokiaľ ide o Úniu, a v časti III prílohy I k dohode o právach občanov, pokiaľ ide o Švajčiarsko.

               4. Na účely tohto protokolu nadobudnú zmeny a úpravy uvedené v odsekoch 2 a 3 účinnosť dňom nasledujúcim po dni nadobudnutia účinnosti zodpovedajúcich zmien a úprav prílohy I k dohode o vystúpení alebo prílohy I k dohode o právach občanov, podľa toho, čo nastane neskôr.“

                     (1)

                        Ú. v. ES L 114, 30.4.2002, s. 6.

                     (2)

                        Ú. v. EÚ L 29, 31.1.2020, s. 7.

                     (3)

                        Nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 30.4.2004, s. 1 v znení korigenda uverejneného v Ú. v. EÚ L 200, 7.6.2004, s. 1).

                     (4)

                        Nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (Ú. v. EÚ L 284, 30.10.2009, s. 1).


               EURÓPSKA KOMISIA
            V Bruseli12. 11. 2020
            COM(2020) 736 final
            2020/0327(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie prijať v Spoločnom výbore EHP k zmene prílohy VI (Sociálne zabezpečenie) k Dohode o EHP
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Spoločnom výbore EHP v súvislosti s plánovaným prijatím rozhodnutia Spoločného výboru o zmene prílohy VI (Sociálne zabezpečenie) k Dohode o EHP.

               2.Kontext návrhu

               2.1.Dohoda o EHP

               Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Táto dohoda nadobudla platnosť 1. januára 1994. Európska únia spolu so svojimi členskými štátmi predstavuje zmluvnú stranu tejto dohody.

               2.2.Spoločný výbor EHP

               Za spravovanie Dohody o EHP je zodpovedný Spoločný výbor EHP. Predstavuje fórum na výmenu názorov v súvislosti s fungovaním Dohody o EHP. Svoje rozhodnutia prijíma konsenzom. Za koordináciu záležitostí EHP na strane EÚ zodpovedá v súlade s Lisabonskou zmluvou Európska služba pre vonkajšiu činnosť.

               2.3.Pripravovaný akt Spoločného výboru EHP

               Očakáva sa, že Spoločný výbor EHP prijme rozhodnutie Spoločného výboru EHP týkajúce sa zmeny prílohy VI (Sociálne zabezpečenie) k Dohode o EHP (ďalej len „pripravovaný akt“).

               Účelom pripravovaného aktu je zabezpečiť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, osobám bez štátnej príslušnosti a utečencom, ako aj ich rodinným príslušníkom a pozostalým, ktorí sa do konca prechodného obdobia nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán Dohody o EHP a Spojené kráľovstvo Veľkej Británie a Severného Írska.

               Pripravované akty sa stanú záväznými pre strany v súlade s článkami 103 a 104 Dohody o EHP.

               3.Pozícia, ktorá sa má zaujať v mene Únie

               Je potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, osobám bez štátnej príslušnosti a utečencom, ako aj ich rodinným príslušníkom a pozostalým, ktorí sa do konca prechodného obdobia vymedzeného v článku 126 dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“)
                  1
                nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán Dohody o EHP a Spojené kráľovstvo Veľkej Británie a Severného Írska.

               Podľa článku 33 ods. 1 dohody o vystúpení
                  2
                sa hlava III (koordinácia systémov sociálneho zabezpečenia) uplatňuje aj na štátnych príslušníkov štátov EZVO, ktoré sú členmi EHP, za predpokladu, že tieto krajiny uzatvoria príslušné dohody so Spojeným kráľovstvom (ktoré by sa uplatňovali na občanov Únie) a príslušné dohody s Úniou (ktoré by sa uplatňovali na štátnych príslušníkov Spojeného kráľovstva).

               Keďže štáty EZVO, ktoré sú členmi EHP, už uzatvorili príslušné dohody so Spojeným kráľovstvom, teraz je na Únii a štátoch EZVO, ktoré sú členmi EHP, aby uzatvorili dohody, ktorými by sa zabezpečilo, že štátni príslušníci Spojeného kráľovstva, ktorí patria do rozsahu pôsobnosti dohody o vystúpení a Dohody o dojednaniach medzi Islandom, Lichtenštajnským kniežatstvom, Nórskym kráľovstvom a Spojeným kráľovstvom Veľkej Británie a Severného Írska v nadväznosti na vystúpenie Spojeného kráľovstva z Európskej únie (ďalej len „dohoda o odlúčení“), budú chránení pokiaľ ide o ich práva v oblasti sociálneho zabezpečenia, ktoré nadobudli pred skončením prechodného obdobia alebo ktoré majú nadobudnúť po jeho skončení.

               Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je preto zmeniť prílohu VI (Sociálne zabezpečenie) k Dohode o EHP s cieľom zabezpečiť, aby sa takéto práva v oblasti sociálneho zabezpečenia štátnych príslušníkov Spojeného kráľovstva naďalej zachovali.

               Obsah a podstata návrhu pripojeného rozhodnutia Spoločného výboru EHP idú nad rámec úprav, ktoré sa dajú považovať za úpravy čisto technického charakteru v zmysle nariadenia Rady č. 2894/94. Pozíciu Únie preto stanoví Rada.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Týka sa to aj nástrojov, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  3
               .

               4.1.2.Uplatnenie na tento prípad

               Spoločný výbor EHP je orgán zriadený dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

               Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, ku ktorému sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravovaný akt sleduje ciele a obsahuje zložky v oblasti sociálneho zabezpečenia a poskytovania právomocí. Tieto aspekty pripravovaného aktu sú nerozlučne spojené bez toho, aby jeden cieľ alebo zložka boli oproti ostatným vedľajšie.

               Hmotnoprávny základ navrhovaného rozhodnutia preto obsahuje tieto ustanovenia: články 48 a 352 Zmluvy o fungovaní Európskej únie.

               4.3.Záver

               Právnym základom navrhovaného rozhodnutia by mali byť články 48 a 352 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Spoločného výboru EHP sa zmení príloha VI o sociálnom zabezpečení, je vhodné, aby sa po prijatí uverejnil v Úradnom vestníku Európskej únie.

               2020/0327 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie prijať v Spoločnom výbore EHP k zmene prílohy VI (Sociálne zabezpečenie) k Dohode o EHP

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej články 48 a 352 v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  4
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  5
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha VI k Dohode o EHP, ktorá obsahuje ustanovenia týkajúce sa sociálneho zabezpečenia.

               (3)V článku 33 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“)
                  6
                sa uvádza, že ustanovenia hlavy III druhej časti dohody o vystúpení sa uplatňujú na štátnych príslušníkov Islandu, Lichtenštajnského kniežatstva, Nórskeho kráľovstva za predpokladu, že tieto krajiny uzavreli a uplatňujú príslušné dohody so Spojeným kráľovstvom Veľkej Británie a Severného Írska, ktoré sa uplatňujú na občanov Únie, ako aj príslušné dohody s Európskou úniou, ktoré sa uplatňujú na štátnych príslušníkov Spojeného kráľovstva.

               (4)V článku 32 Dohody o dojednaniach medzi Islandom, Lichtenštajnským kniežatstvom, Nórskym kráľovstvom a Spojeným kráľovstvom Veľkej Británie a Severného Írska v nadväznosti na vystúpenie Spojeného kráľovstva z Európskej únie, Dohody o EHP a ďalších dohôd uplatniteľných medzi Spojeným kráľovstvom a štátmi EZVO, ktoré sú členmi EHP, na základe členstva Spojeného kráľovstva v Európskej únii (ďalej len „dohoda o odlúčení“) sa uvádza, že ustanovenia hlavy III druhej časti dohody o odlúčení sa uplatňujú na občanov Únie, za predpokladu, že Únia uzavrela a uplatňuje príslušné dohody so Spojeným kráľovstvom Veľkej Británie a Severného Írska uplatňujúce sa na štátnych príslušníkov štátov EZVO, ktoré sú členmi EHP, ako aj príslušné dohody so štátmi EZVO, ktoré sú členmi EHP uplatňujúce sa na štátnych príslušníkov Spojeného kráľovstva.

               (5)Je preto potrebné zabezpečiť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, osobám bez štátnej príslušnosti a utečencom, ako aj ich rodinným príslušníkom a pozostalým, ktorí sa do konca prechodného obdobia nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán Dohody o Európskom hospodárskom priestore a Spojené kráľovstvo Veľkej Británie a Severného Írska.

               (6)Pozícia Únie v Spoločnom výbore EHP by preto mala vychádzať z návrhu rozhodnutia Spoločného výboru EHP uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EHP k navrhovanej zmene prílohy VI (Sociálne zabezpečenie) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        Ú. v. EÚ L 29, 31.1.2020, s. 7.

                     (2)

                        Ú. v. EÚ L 29, 31.1.2020, s. 7.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Ú. v. ES L 305, 30.11.1994, s. 6.

                     (5)

                        Ú. v. ES L 1, 3.1.1994, s. 3.

                     (6)

                        Ú. v. EÚ L 29, 31.1.2020, s. 7.

    ---documentbreak---

               EURÓPSKA KOMISIA
            V Bruseli12. 11. 2020
            COM(2020) 736 final
            PRÍLOHA
            k
            návrhu ROZHODNUTIA RADY
            o pozícii, ktorá sa má v mene Európskej únie prijať v Spoločnom výbore EHP k zmene prílohy VI (Sociálne zabezpečenie) k Dohode o EHP

               PRÍLOHA

               ROZHODNUTIE SPOLOČNÉHO VÝBORU EHP
                  č. […]

               z […],

               ktorým sa mení príloha VI (Sociálne zabezpečenie) k Dohode o EHP

               SPOLOČNÝ VÝBOR EHP

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Berúc do úvahy, že v článku 33 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“)
                  1
                sa uvádza, že ustanovenia hlavy III druhej časti dohody o vystúpení sa uplatňujú na štátnych príslušníkov Islandu, Lichtenštajnského kniežatstva, Nórskeho kráľovstva a Švajčiarskej konfederácie za predpokladu, že tieto krajiny uzavreli a uplatňujú príslušné dohody so Spojeným kráľovstvom Veľkej Británie a Severného Írska, ktoré sa uplatňujú na občanov Únie, ako aj príslušné dohody s Európskou úniou, ktoré sa uplatňujú na štátnych príslušníkov Spojeného kráľovstva.

               (2)Berúc do úvahy, že v článku 32 Dohody o dojednaniach medzi Islandom, Lichtenštajnským kniežatstvom, Nórskym kráľovstvom a Spojeným kráľovstvom Veľkej Británie a Severného Írska v nadväznosti na vystúpenie Spojeného kráľovstva z Európskej únie, Dohody o EHP a ďalších dohôd uplatniteľných medzi Spojeným kráľovstvom a štátmi EZVO, ktoré sú členmi EHP, na základe členstva Spojeného kráľovstva v Európskej únii (ďalej len „dohoda o odlúčení“)
                  2
                sa uvádza, že ustanovenia hlavy III druhej časti dohody o odlúčení sa uplatňujú na občanov Únie, za predpokladu, že Únia uzavrela a uplatňuje príslušné dohody so Spojeným kráľovstvom Veľkej Británie a Severného Írska uplatňujúce sa na štátnych príslušníkov štátov EZVO, ktoré sú členmi EHP, ako aj príslušné dohody so štátmi EZVO, ktoré sú členmi EHP, uplatňujúce sa na štátnych príslušníkov Spojeného kráľovstva.

               (3)Uznávajúc, že je potrebné poskytnúť recipročnú ochranu práv v oblasti sociálneho zabezpečenia štátnym príslušníkom Spojeného kráľovstva, ako aj ich rodinným príslušníkom a pozostalým, ktorí sa do konca prechodného obdobia nachádzajú alebo nachádzali v cezhraničnej situácii zahŕňajúcej zároveň jednu alebo viacero zmluvných strán Dohody o Európskom hospodárskom priestore a Spojené kráľovstvo Veľkej Británie a Severného Írska.

               (4)Príloha VI k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Za kapitolu II prílohy VI k Dohode o EHP sa vkladá táto kapitola:

               „III. ŠTÁTNI PRÍSLUŠNÍCI SPOJENÉHO KRÁĽOVSTVA

               ČLÁNOK 1

               Vymedzenie pojmov a odkazy

               1.Na účely tejto kapitoly sa uplatňuje toto vymedzenie pojmov:

               a)„dohoda o vystúpení“ je Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  3
               ;

               b)„dohoda o odlúčení“ je Dohoda o dojednaniach medzi Islandom, Lichtenštajnským kniežatstvom, Nórskym kráľovstvom a Spojeným kráľovstvom Veľkej Británie a Severného Írska v nadväznosti na vystúpenie Spojeného kráľovstva z Európskej únie, Dohody o EHP a ďalších dohôd uplatniteľných medzi Spojeným kráľovstvom a štátmi EZVO, ktoré sú členmi EHP, na základe členstva Spojeného kráľovstva v Európskej únii
                  4
               ;

               c)„zahrnuté štáty“ sú štáty, ktoré sú zmluvnými stranami Dohody o Európskom hospodárskom priestore;

               d)„prechodné obdobie“ je prechodné obdobie uvedené v článku 126 dohody o vystúpení;

               e)definície v článku 1 nariadenia (ES) č. 883/2004
                  5
                a vymedzenie pojmov v článku 1 nariadenia (ES) č. 987/2009
                  6
               .

               2.Na účely tejto kapitoly sa všetky odkazy na členské štáty a príslušné orgány členských štátov v ustanoveniach práva Únie uplatniteľného podľa tejto kapitoly chápu ako odkazy zahŕňajúce Spojené kráľovstvo a jeho príslušné orgány.

               ČLÁNOK 2

               Zahrnuté osoby

               1.Táto kapitola sa uplatňuje na tieto osoby:

               a)štátni príslušníci Spojeného kráľovstva, ktorí na konci prechodného obdobia podliehajú právnym predpisom niektorého zo zahrnutých štátov, ako aj ich rodinní príslušníci a pozostalí;

               b)štátni príslušníci Spojeného kráľovstva, ktorí majú bydlisko v niektorom zo zahrnutých štátov a na konci prechodného obdobia podliehajú právnym predpisom Spojeného kráľovstva, ako aj ich rodinní príslušníci a pozostalí;

               c)osoby, na ktoré sa nevzťahujú písmená a) alebo b), ale ktoré sú štátnymi príslušníkmi Spojeného kráľovstva, ktorí na konci prechodného obdobia vykonávajú činnosť ako zamestnanec alebo samostatne zárobkovo činná osoba v jednom alebo vo viacerých zahrnutých štátoch a ktoré na základe hlavy II nariadenia (ES) č. 883/2004 podliehajú právnym predpisom Spojeného kráľovstva, ako aj ich rodinní príslušníci a pozostalí;

               d)osoby bez štátnej príslušnosti a utečenci, ktorí majú bydlisko v niektorom zo zahrnutých štátov alebo v Spojenom kráľovstve a ktorí sa nachádzajú v jednej zo situácií opísaných v písmenách a) až c), ako aj ich rodinní príslušníci a pozostalí.

               2.Osoby uvedené v odseku 1 sú zahrnuté dovtedy, kým sa bez prerušenia nachádzajú v jednej zo situácií stanovených v uvedenom odseku vzťahujúcich sa naraz aj na niektorý zo zahrnutých štátov, aj na Spojené kráľovstvo.

               3.Táto kapitola sa uplatňuje aj na štátnych príslušníkov Spojeného kráľovstva, na ktorých sa vzťahovala niektorá alebo na ktorých sa nevzťahuje žiadna zo situácií uvedených v odseku 1 tohto článku, ale na ktorých sa vzťahuje článok 10 dohody o vystúpení alebo článok 9 dohody o odlúčení, ako aj na ich rodinných príslušníkov a pozostalých.

               4.Osoby uvedené v odseku 3 sú zahrnuté dovtedy, kým majú naďalej právo na pobyt v niektorom zo zahrnutých štátov podľa článku 13 dohody o vystúpení alebo článku 12 dohody o odlúčení, alebo právo pracovať vo svojom štáte zamestnania podľa článku 24 alebo 25 dohody o vystúpení alebo článku 23 alebo 24 dohody o odlúčení.

               5.Ak tento článok odkazuje na rodinných príslušníkov a pozostalých, tieto osoby sú zahrnuté do tejto kapitoly iba do tej miery, do akej im plynú práva a povinnosti vzhľadom na ich postavenie podľa nariadenia (ES) č. 883/2004.

               ČLÁNOK 3

               Pravidlá koordinácie sociálneho zabezpečenia

               1.Pravidlá a ciele stanovené v článku 29 Dohody o EHP, nariadení Európskeho parlamentu a Rady (ES) č. 883/2004 a nariadení Európskeho parlamentu a Rady (ES) č. 987/2009 sa uplatňujú na osoby zahrnuté v tejto kapitole.

               2.Únia náležite zohľadní rozhodnutia a odporúčania Správnej komisie pre koordináciu systémov sociálneho zabezpečenia, ktorá pôsobí pri Európskej komisii a bola zriadená na základe nariadenia (ES) č. 883/2004 (ďalej len „správna komisia“) uvedené v časti I prílohy I k dohode o vystúpení. Štáty EZVO náležite zohľadnia rozhodnutia správnej komisie a vezmú do úvahy odporúčania správnej komisie uvedené v časti I prílohy I k dohode o odlúčení.

               ČLÁNOK 4

               Zahrnuté osobitné situácie

               1.Nasledujúce pravidlá sa uplatňujú v nasledujúcich situáciách v rozsahu stanovenom v tomto článku, pokiaľ sa týkajú osôb, ktoré nie sú alebo prestali byť zahrnuté v článku 2:

               a)táto kapitola zahŕňa štátnych príslušníkov Spojeného kráľovstva, ako aj osoby bez štátnej príslušnosti a utečencov s bydliskom v Spojenom kráľovstve, ktorí pred skončením prechodného obdobia podliehali právnym predpisom niektorého zo zahrnutých štátov, ako aj ich rodinných príslušníkov a pozostalých na účely uplatňovania a sčítania dôb poistenia, zamestnania, samostatne zárobkovej činnosti alebo bydliska vrátane práv a povinností vyplývajúcich z takýchto dôb v súlade s nariadením (ES) č. 883/2004; na účely sčítania dôb sa zohľadňujú doby ukončené pred skončením aj po skončení prechodného obdobia, a to v súlade s nariadením (ES) č. 883/2004;

               b)pravidlá stanovené v článkoch 20 a 27 nariadenia (ES) č. 883/2004 sa naďalej uplatňujú na štátnych príslušníkov Spojeného kráľovstva, ako aj na osoby bez štátnej príslušnosti a utečencov s bydliskom v Spojenom kráľovstve, ktorí pred skončením prechodného obdobia požiadali o povolenie podstúpiť naplánovanú liečbu podľa nariadenia (ES) č. 883/2004, a to až do ukončenia liečby. Zodpovedajúce postupy náhrad sa takisto uplatňujú aj po ukončení liečby. Takéto osoby a sprevádzajúce osoby majú právo vstúpiť na územie štátu, v ktorom sa poskytuje liečba, a opustiť ho v súlade s článkom 14 dohody o vystúpení mutatis mutandis a článkom 13 dohody o odlúčení mutatis mutandis;

               c)pravidlá stanovené v článkoch 19 a 27 nariadenia (ES) č. 883/2004 sa naďalej uplatňujú na štátnych príslušníkov Spojeného kráľovstva, ako aj na osoby bez štátnej príslušnosti a utečencov s bydliskom v Spojenom kráľovstve, ktorí sú zahrnutí v nariadení (ES) č. 883/2004 a ktorí na konci prechodného obdobia pobývajú v niektorom zo zahrnutých štátov alebo v Spojenom kráľovstve, a to až do skončenia ich pobytu. Zodpovedajúce postupy náhrad sa takisto uplatňujú aj po ukončení pobytu alebo liečby;

               d)pravidlá stanovené v článkoch 67, 68 a 69 nariadenia (ES) č. 883/2004 sa aj naďalej uplatňujú dovtedy, kým sú splnené podmienky, na priznanie rodinných dávok, na ktoré majú na konci prechodného obdobia nárok štátni príslušníci Spojeného kráľovstva, ako aj osoby bez štátnej príslušnosti a utečenci s bydliskom v Spojenom kráľovstve, ktorí podliehajú právnym predpisom Spojeného kráľovstva a ktorých rodinní príslušníci majú na konci prechodného obdobia bydlisko v niektorom zo zahrnutých štátov;

               e)v situáciách uvedených v písmene d) tohto odseku sa v súvislosti so všetkými osobami, ktoré majú na konci prechodného obdobia práva ako rodinní príslušníci v zmysle nariadenia (ES) č. 883/2004, napríklad odvodené práva na nemocenské vecné dávky, naďalej uplatňuje uvedené nariadenie a zodpovedajúce ustanovenia nariadenia (ES) č. 987/2009, a to dovtedy, kým sú splnené v nich uvedené podmienky.

               2.Ustanovenia hlavy III kapitoly 1 nariadenia (ES) č. 883/2004 týkajúce sa nemocenských dávok sa uplatňujú na osoby poberajúce dávky na základe odseku 1 písm. a) tohto článku.

               Tento odsek sa uplatňuje mutatis mutandis, pokiaľ ide o rodinné dávky na základe článkov 67, 68 a 69 nariadenia (ES) č. 883/2004.

               ČLÁNOK 5

               Náhrada, spätné vymáhanie a vzájomné započítanie

               Ustanovenia nariadení (ES) č. 883/2004 a (ES) č. 987/2009 o náhrade, spätnom vymáhaní a vzájomnom započítaní sa uplatňujú aj naďalej v súvislosti s nasledujúcimi udalosťami, pokiaľ sa týkajú osôb nezahrnutých v článku 2:

               a)udalosti, ktoré nastali pred skončením prechodného obdobia, alebo

               b)udalosti, ktoré nastali po skončení prechodného obdobia a týkajú sa osôb, ktoré boli zahrnuté do článku 2 alebo 4, keď udalosť nastala.

               ČLÁNOK 6

               Tvorba práva a úpravy

               1.Bez ohľadu na odsek 3 sa odkazy v tejto kapitole na nariadenia (ES) č. 883/2004 a (ES) č. 987/2009 alebo na ich ustanovenia chápu ako odkazy na akty alebo ustanovenia začlenené do Dohody o EHP vrátane zmien a nahradení, ktoré boli uplatniteľné v posledný deň prechodného obdobia.

               2.Ak sa nariadenia (ES) č. 883/2004 a (ES) č. 987/2009 zmenia alebo nahradia po skončení prechodného obdobia, odkazy na tieto nariadenia v tejto kapitole sa chápu ako odkazy na tieto zmenené alebo nahradené nariadenia, a to v súlade s aktmi uvedenými v časti II prílohy I k dohode o vystúpení, pokiaľ ide o Úniu, a v časti II prílohy I k dohode o odlúčení, pokiaľ ide o štáty EZVO.

               3.Nariadenia (ES) č. 883/2004 a (ES) č. 987/2009 sa na účely tejto kapitoly chápu tak, že zahŕňajú úpravy uvedené v časti III prílohy I k dohode o vystúpení, pokiaľ ide o Úniu, a v časti III prílohy I k dohode o odlúčení, pokiaľ ide o štáty EZVO.

               4.Na účely tejto kapitoly nadobudnú zmeny a úpravy uvedené v odsekoch 2 a 3 účinnosť dňom nasledujúcim po dni nadobudnutia účinnosti zodpovedajúcich zmien a úprav prílohy I k dohode o vystúpení alebo prílohy I k dohode o odlúčení, podľa toho, čo nastane neskôr.“

               Článok 2

               Toto rozhodnutie nadobúda účinnosť XX alebo dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP, podľa toho, čo nastane neskôr.

               Uplatňuje sa od skončenia prechodného obdobia.

               Článok 3

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                     Za Spoločný výbor EHP

                     predseda
                     […]

                     tajomníci
                     Spoločného výboru EHP
                     […]

                     (1)

                        Ú. v. EÚ L 29, 31.1.2020, s. 7.

                     (2)

                        Dohoda podpísaná v Londýne 28. januára 2020.

                     (3)

                        Ú. v. EÚ L 29, 31.1.2020, s. 7.

                     (4)

                        Dohoda podpísaná v Londýne 28. januára 2020.

                     (5)

                        Nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 30.4.2004, s. 1).

                     (6)

                        Nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (Ú. v. EÚ L 284, 30.10.2009, s. 1).


               EURÓPSKA KOMISIA
            V Bruseli5. 2. 2021
            COM(2021) 48 final
            2021/0027(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie na 222. zasadaní Rady Medzinárodnej organizácie civilného letectva (ICAO), pokiaľ ide o plánované prijatie zmeny 177 prílohy 1, zmeny 47 prílohy 2, zmeny 108 prílohy 8, zmeny 90 prílohy 10 a nového zväzku VI prílohy 10 k Dohovoru o medzinárodnom civilnom letectve

               DÔVODOVÁ SPRÁVA

               1.Predmet návrhu

               Tento návrh sa týka:

               i) pozície, ktorá sa má prijať v mene Únie na 222. zasadaní Rady Medzinárodnej organizácie civilného letectva (ICAO) k plánovanému prijatiu zmeny 177 prílohy 1 – Udeľovanie preukazov spôsobilosti personálu, zmeny 47 prílohy 2 – Pravidlá lietania, zmeny 108 prílohy 8 – Letová spôsobilosť lietadiel, zmeny 90 prílohy 10 – Letecké telekomunikácie a novému zväzku VI prílohy 10 k Dohovoru o medzinárodnom civilnom letectve, a

               ii) pozície, ktorá sa má prijať v mene Únie po tom, ako ICAO oznámi prijatie zmeny 177 prílohy 1, zmeny 47 prílohy 2, zmeny 108 prílohy 8, zmeny 90 prílohy 10 a nového zväzku VI prílohy 10 v príslušných obežníkoch, v ktorých sa zmluvné štáty vyzývajú, aby buď oznámili svoj nesúhlas, oznámili akékoľvek rozdiely alebo súlad s prijatými opatreniami.

               2.Kontext návrhu

               2.1.Dohovor o medzinárodnom civilnom letectve

               Cieľom Dohovoru o medzinárodnom civilnom letectve (ďalej len „Chicagsky dohovor“) je regulovať medzinárodnú leteckú dopravu. Chicagsky dohovor nadobudol platnosť 4. apríla 1947 a bola ním zriadená Medzinárodná organizácia civilného letectva.

               Všetky členské štáty EÚ sú stranami Chicagskeho dohovoru.

               2.2.Medzinárodná organizácia civilného letectva

               Medzinárodná organizácia civilného letectva je špecializovaná agentúra Organizácie Spojených národov. K jej cieľom patrí rozvíjať zásady a techniky medzinárodnej leteckej navigácie a podporovať plánovanie a rozvoj medzinárodnej leteckej dopravy.

               Rada ICAO je stálym orgánom ICAO, ktorého členmi je 36 zmluvných štátov zvolených zhromaždením ICAO na obdobie troch rokov. V období 2019 – 2022 je v Rade ICAO zastúpených sedem členských štátov EÚ.

               Podľa článku 54 Chicagskeho dohovoru patrí k povinným funkciám Rady ICAO prijímanie medzinárodných štandardov a odporúčaní v podobe príloh k Chicagskemu dohovoru.

               Podľa článku 90 Chicagskeho dohovoru každá takáto príloha alebo zmena prílohy nadobudne platnosť do troch mesiacov po jej predložení zmluvným štátom ICAO alebo na konci dlhšieho obdobia, ktoré určí Rada ICAO, pokiaľ v tom čase nevyjadrí nesúhlas väčšina zmluvných štátov ICAO.

               V nadväznosti na prijatie takýchto opatrení sú štáty ICAO povinné oznámiť buď svoj nesúhlas, akékoľvek rozdiely alebo súlad s opatrením skôr, než nadobudnú platnosť a stanú sa právne záväznými.

               Podľa článku 38 Chicagskeho dohovoru každý štát, ktorý považuje za nevykonateľné vyhovieť vo všetkých ohľadoch akémukoľvek takému medzinárodnému štandardu alebo postupu, alebo plne zosúladiť svoje vlastné právne predpisy alebo postupy s takýmto medzinárodným štandardom alebo postupmi, alebo ktorý považuje za potrebné prijať právne predpisy alebo postupy, ktoré sa v nejakom ohľade líšia od právnych predpisov alebo postupov stanovených medzinárodným štandardom, musí bezodkladne oznámiť ICAO rozdiely medzi svojím vlastným postupom a postupom zavedeným medzinárodným štandardom.

               2.3.Pripravované akty ICAO a ich vzťah k existujúcim pravidlám Únie

               Očakáva sa, že Rada ICAO na svojom 222. zasadaní alebo na akomkoľvek následnom zasadaní prijme:

               zmenu 177 prílohy 1 – Udeľovanie preukazov spôsobilosti personálu, ktorá je súvisiacou zmenou týkajúcou sa systémov a postupov spojenia C2,

               zmenu 47 prílohy 2 – Pravidlá lietania, ktorá sa týka požiadaviek na osvedčovanie letovej spôsobilosti diaľkovo riadených leteckých systémov (RPAS) v dôsledku zmeny 108 prílohy 8,

               zmenu 108 prílohy 8 – Letová spôsobilosť lietadiel týkajúcu sa diaľkovo riadených leteckých systémov (RPAS),

               zmenu 90 prílohy 10 – Letecké telekomunikácie, zväzok V týkajúci sa frekvenčného spektra pre spojenia C2 RPAS a

               nový zväzok VI prílohy 10 týkajúci sa systémov a postupov spojenia C2 RPAS (ďalej len „pripravovaný akt“).

               Účely pripravovaného aktu sú:

               zmeniť existujúce štandardy a odporúčania v prílohe 8 k Chicagskemu dohovoru, ktorými sa do časti I prílohy 8 začleňujú osobitné vymedzenia pojmov a pojmy, ktoré sa používajú v štandardoch v nových častiach VIII, IX a X. Patria sem aj návrhy v časti II prílohy 8, ktoré poskytujú prehľad všeobecných postupov letovej spôsobilosti na účely osvedčovania a zachovania letovej spôsobilosti platných pre diaľkovo riadené lietadlá (RPA),

               zaviesť novú časť VIII prílohy 8 k Chicagskemu dohovoru týkajúcu sa RPA,

               zaviesť novú časť IX prílohy 8 k Chicagskemu dohovoru týkajúcu sa diaľkovo riadených vrtuľníkov,

               zaviesť novú časť X prílohy 8 k Chicagskemu dohovoru týkajúcu sa stanovišťa pilota na diaľku (RPS),

               zaviesť zmenu prílohy 2 dodatku 4 k Chicagskemu dohovoru, ktorá vyplýva zo zmien prílohy 8,

               zmeniť existujúce štandardy a odporúčania zväzku V prílohy 10 k Chicagskemu dohovoru, v ktorých sa špecifikuje správa spektra používaného výlučne na dátové spojenie na riadenie a kontrolu letu (spojenie C2) alebo diaľkovo riadené letecké systémy (RPAS),

               zaviesť nový zväzok VI prílohy 10 – Komunikačné systémy a postupy týkajúce sa spojenia C2 diaľkovo riadených leteckých systémov,

               zaviesť zmeny príloh 1 a 2, ktoré vyplývajú zo zmeny zväzku V prílohy 10 a zavedenie nového zväzku VI prílohy 10.

               Predpokladá sa, že pripravované zmeny sa začnú uplatňovať 28. novembra 2024.

               3.Pozícia, ktorá sa má zaujať v mene Únie

               3.1.Hlavné zmeny a ich vzťah k existujúcim pravidlám Únie

               Panel ICAO pre diaľkovo riadené letecké systémy (RPASP) bol poverený vypracovaním štandardov a odporúčaní, príručiek a poradenského materiálu, ktoré pripravia pôdu pre prevádzku diaľkovo riadených lietadiel cez medzinárodné hranice podľa pravidiel letu podľa prístrojov. O navrhovaných zmenách sa uskutočnili konzultácie s členskými štátmi prostredníctvom obežníkov ICAO AN 7/67.1.1-19/52 a AN 3/5.12-19/53 vrátane návrhov na zmenu príloh 8 a 10 k Chicagskemu dohovoru a následných zmien príloh 1 a 2 k Chicagskemu dohovoru. Tieto návrhy sú súčasťou série zmien, ktoré sa budú poskytovať postupne.

               Zmeny pôvodne navrhnuté v obežníku AN 3/5.12-19/53 sa týkajú letovej spôsobilosti diaľkovo riadených lietadiel s pevnými krídlami, letovej spôsobilosti diaľkovo riadených vrtuľníkov a stanovišťa pilota na diaľku (RPS). Tieto štandardy a odporúčania boli vypracované pre RPAS, budú podrobené procesu typového osvedčovania v súlade s dokumentom ICAO 10019 Manual on Remotely Piloted Aircraft Systems (Príručka pre diaľkovo riadené letecké systémy) a svojím obsahom a predpokladmi ich podporila koncepcia operácií (CONOPS) diaľkovo riadených leteckých systémov vypracovaná ICAO.

               Vzhľadom na integrovanú povahu RPAS môže byť stanovište pilota na diaľku osvedčené ako súčasť typového osvedčenia udeleného držiteľovi typového osvedčenia diaľkovo riadených lietadiel v dôsledku postupu typového osvedčovania diaľkovo riadených lietadiel. To nevylučuje možnosť, že stanovište pilota na diaľku môže byť schválené samostatne. Spojenie C2 je hlavnou zložkou RPAS a jeho spôsobilosti na let, a preto je súčasťou typového osvedčenia.

               Zmeny pôvodne navrhnuté v obežníku AN 7/67.1.1-19/52 sa týkajú dátového spojenia na riadenie a kontrolu letu (spojenie C2) a zahŕňajú technologicky neutrálne štandardy a odporúčania pre postupy spojenia C2 a systémy spojenia C2. Spojenie C2 je určené na výmenu informácií medzi dvoma hlavnými fyzickými zložkami RPAS: stanovišťom pilota na diaľku (RPS) a diaľkovo riadeným lietadlom (RPA). Spojenie C2 je preto bez ohľadu na fyzickú realizáciu logickým prepojením pri výmene informácií medzi stanovišťom pilota na diaľku a diaľkovo riadeným lietadlom s cieľom umožniť pilotovi na diaľku bezpečne integrovať diaľkovo riadený letecký systém do globálneho prevádzkového prostredia leteckej dopravy, najmä komunikácie, navigácie a prehľadu. Tieto štandardy a odporúčania sú prvým z dvoch plánovaných cieľov spojenia C2.

               Panel RPASP v súčasnosti pracuje na druhom a podrobnejšom balíku obsahujúcom špecifické technologické štandardy a odporúčania s plánovaným dátumom dodania v roku 2022.

               Na základe informácií EASA k obežníku AN 3/5.12-19/53 mnohé členské štáty EÚ navrhli, aby sa vzhľadom na osobitné rozdelenie zodpovedností medzi prevádzkovateľom a konštruktérom konzultácia týkajúca sa obežníka predĺžila dovtedy, kým nebude k dispozícii návrh materiálu na zmenu prílohy 6, pričom prijatie prílohy 6 a prílohy 8 by prebiehalo súbežne, najmä pokiaľ ide o schvaľovanie stanovíšť pilota na diaľku (RPS) a zodpovednosti zmluvných štátov v súvislosti so zachovaním letovej spôsobilosti RPS. ICAO tento návrh neprijala, čo predstavuje riziko komplikácie transpozície súvisiacich štandardov a odporúčaní ICAO do práva Únie, a to z dôvodu potreby riešiť zodpovednosti konštruktéra a prevádzkovateľa za RPS.

               Pripravované zmeny môžu rozhodujúcim spôsobom ovplyvniť obsah právnych predpisov EÚ, najmä nariadenie Komisie (EÚ) č. 748/2012
                  1
               , nariadenie Komisie (EÚ) č. 1321/2014
                  2
               , nariadenie Komisie (EÚ) č. 1178/2011
                  3
               , nariadenie Komisie (EÚ) č. 965/2012
                  4
                a prípadne nariadenie Komisie (EÚ) č. 452/2014
                  5
                a vykonávacie nariadenie Komisie (EÚ) 2017/373
                  6
               . Nové štandardy a odporúčania ICAO sa budú musieť zaviesť do právnych predpisov platných v celej EÚ, aby sa súčasný právny rámec zmenil s cieľom regulovať konštrukciu, typové osvedčovanie a prevádzku RPAS prevádzkovaných cez medzinárodné hranice a nad šírym morom.

               3.2.Pozícia, ktorá sa má zaujať v mene Únie

               Únia uznáva potrebu vytvoriť harmonizovaný regulačný rámec na medzinárodnej úrovni, ktorý umožní konštrukciu, typové osvedčovanie a prevádzku diaľkovo riadených lietadiel cez medzinárodné hranice a nad šírym morom podľa pravidiel letu podľa prístrojov. Zmeny navrhované v dvoch obežníkoch ICAO tento cieľ podporujú.

               Navrhovanou pozíciou, ktorá sa má zaujať v mene Únie, je preto podporiť navrhované zmeny v celom rozsahu.

               Pozícia, ktorá sa má v mene Únie zaujať, pokiaľ Rada ICAO bez zásadnej zmeny prijme navrhované zmeny Chicagskeho dohovoru, je neoznámiť nesúhlas a oznámiť súlad s prijatým opatrením v odpovedi na príslušné obežníky ICAO. Ak by sa právne predpisy Únie odchyľovali od novoprijatých štandardov a odporúčaní po plánovanom dátume uplatňovania uvedených štandardov a odporúčaní, t. j. 28. novembra 2024, mal by sa ICAO oznámiť rozdiel v porovnaní s konkrétnymi štandardmi a odporúčaniami.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  7
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  8
               .

               4.1.2.Uplatnenie na tento prípad

               Rada ICAO je orgán zriadený dohodou, konkrétne Dohovorom o medzinárodnom civilnom letectve („Chicagsky dohovor“).

               Podľa článku 54 Chicagskeho dohovoru Rada ICAO prijíma medzinárodné štandardy a odporúčania v podobe príloh k Chicagskemu dohovoru. Ide o akty s právnymi účinkami. Určité právne účinky týchto aktov by mohli závisieť od oznámení týkajúcich sa nesúhlasu a rozdielov a od podmienok uvedených oznámení. Prijatie pozície Únie k takýmto oznámeniam preto patrí do rozsahu pôsobnosti článku 218 ods. 9 ZFEÚ.

               Pripravované akty môžu rozhodujúcim spôsobom ovplyvniť obsah právnych predpisov EÚ, najmä nariadenie Komisie (EÚ) č. 748/2012
                  9
               , nariadenie Komisie (EÚ) č. 1321/2014
                  10
               , nariadenie Komisie (EÚ) č. 1178/2011
                  11
               , nariadenie Komisie (EÚ) č. 965/2012
                  12
                a prípadne nariadenie Komisie (EÚ) č. 452/2014
                  13
                a vykonávacie nariadenie Komisie (EÚ) 2017/373
                  14
               . Nové štandardy a odporúčania ICAO sa budú musieť zaviesť do právnych predpisov platných v celej EÚ, aby sa súčasný právny rámec zmenil s cieľom regulovať konštrukciu, typové osvedčovanie a prevádzku RPAS prevádzkovaných cez medzinárodné hranice a nad šírym morom. Právne predpisy EÚ sa preto budú musieť zodpovedajúcim spôsobom zmeniť.

               Hlavným účelom navrhovaných zmien je vytvoriť právny rámec týkajúci sa konštrukcie, typového osvedčovania a prevádzky diaľkovo riadených lietadiel, ktoré sa prevádzkujú cez medzinárodné hranice a nad šírym morom podľa pravidiel letu podľa prístrojov. V súlade s článkom 3 ods. 2 ZFEÚ má Únia v tejto veci výlučnú vonkajšiu právomoc.

               Prijatým aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu prijatého aktu, v súvislosti s ktorým sa zaujíma pozícia v mene Únie. Ak prijatý akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah prijatého aktu súvisí so spoločnou dopravnou politikou.

               Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia Rady je článok 100 ods. 2 ZFEÚ v spojení s článkom 218 ods. 9 ZFEÚ.

               2021/0027 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie na 222. zasadaní Rady Medzinárodnej organizácie civilného letectva (ICAO), pokiaľ ide o plánované prijatie zmeny 177 prílohy 1, zmeny 47 prílohy 2, zmeny 108 prílohy 8, zmeny 90 prílohy 10 a nového zväzku VI prílohy 10 k Dohovoru o medzinárodnom civilnom letectve

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohovor o medzinárodnom civilnom letectve (ďalej len „Chicagsky dohovor“), ktorého cieľom je regulovať medzinárodnú leteckú dopravu, nadobudol platnosť 4. apríla 1947. Zriadil Medzinárodnú organizáciu civilného letectva (ICAO).

               (2)Členské štáty sú zmluvnými štátmi Chicagskeho dohovoru a členmi ICAO, pričom Únia má v určitých orgánoch ICAO štatút pozorovateľa. V Rade ICAO je zastúpených sedem členských štátov.

               (3)Podľa článku 54 Chicagskeho dohovoru Rada ICAO môže prijať medzinárodné štandardy a odporúčania a označiť ich ako prílohy k Chicagskemu dohovoru.

               (4)Rada ICAO má na svojom 222. zasadaní prijať zmenu 177 prílohy 1 – Udeľovanie preukazov spôsobilosti personálu, zmenu 47 prílohy 2 – Pravidlá lietania, zmenu 108 prílohy 8 – Letová spôsobilosť lietadiel, zmenu 90 prílohy 10 – Letecké telekomunikácie, zväzok V Chicagskeho dohovoru o systémoch a postupoch spojenia C2 v diaľkovo riadených leteckých systémoch (RPAS) a nový zväzok VI prílohy 10.

               (5)Hlavným účelom navrhovaných zmien je vytvoriť právny rámec týkajúci sa konštrukcie, typového osvedčovania a prevádzky diaľkovo riadených lietadiel, ktoré sa prevádzkujú cez medzinárodné hranice a nad šírym morom podľa pravidiel letu podľa prístrojov. Únia výrazne podporuje úsilie ICAO o zriadenie tohto právneho rámca.

               (6)Je vhodné prijať pozíciu, ktorá sa má zaujať v mene Únie, v Rade ICAO, keďže zmena 177 prílohy 1, zmena 47 prílohy 2, zmena 108 prílohy 8, zmena 90 zväzku V prílohy 10 a prijatie nového zväzku VI prílohy 10 budú pre Úniu záväzné a môžu mať rozhodujúci vplyv na obsah práva Únie, konkrétne na nariadenie Komisie (EÚ) č. 748/2012
                  15
               , nariadenie Komisie (EÚ) č. 1321/2014
                  16
               , nariadenie Komisie (EÚ) č. 1178/2011
                  17
               , nariadenie Komisie (EÚ) č. 965/2012
                  18
                a prípadne na nariadenie Komisie (EÚ) č. 452/2014
                  19
                a vykonávacie nariadenie Komisie (EÚ) 2017/373
                  20
               .

               (7)Pozíciou Únie počas 222. zasadania Rady ICAO alebo akéhokoľvek následného zasadania, pokiaľ ide o prijatie plánovanej zmeny 177 prílohy 1, zmeny 47 prílohy 2, zmeny 108 prílohy 8, zmeny 90 zväzku V prílohy 10 a prijatie nového zväzku VI prílohy 10, ako sa uvádza v obežníkoch AN 7/67.1.1-19/52 a AN 3/5.12-19/53, by malo byť podporenie týchto zmien v celom ich rozsahu. Túto pozíciu by mali vyjadriť členské štáty Únie, ktoré sú členmi Rady ICAO, konajúc spoločne v mene Únie.

               (8)Uvedené zmeny príloh 1, 2, 8 a 10 k Chicagskemu dohovoru budú po prijatí záväzné pre všetky členské štáty ICAO vrátane všetkých členských štátov Únie v súlade s obmedzeniami stanovenými v Chicagskom dohovore a v rámci nich.

               (9)Podľa článku 38 Chicagskeho dohovoru každý štát, ktorý považuje za nevykonateľné vyhovieť vo všetkých ohľadoch akémukoľvek takému medzinárodnému štandardu alebo postupu, alebo plne zosúladiť svoje vlastné právne predpisy alebo postupy s takýmto medzinárodným štandardom alebo postupmi, alebo ktorý považuje za potrebné prijať právne predpisy alebo postupy, ktoré sa v nejakom ohľade líšia od právnych predpisov alebo postupov stanovených medzinárodným štandardom, musí bezodkladne oznámiť ICAO rozdiely medzi svojím vlastným postupom a postupom zavedeným medzinárodným štandardom.

               (10)Podľa článku 90 Chicagskeho dohovoru každá takáto príloha alebo zmena prílohy nadobudne platnosť do troch mesiacov po jej predložení zmluvným štátom ICAO alebo na konci dlhšieho obdobia, ktoré určí Rada ICAO, pokiaľ v tom čase nevyjadrí nesúhlas väčšina zmluvných štátov ICAO.

               (11)Pozícia Únie po prijatí zmeny 177 prílohy 1, zmeny 47 prílohy 2, zmeny 108 prílohy 8, zmeny 90 zväzku V prílohy 10 a prijatie nového zväzku VI prílohy 10 Radou ICAO, ktoré oznamuje generálny tajomník ICAO prostredníctvom obežníkov ICAO, by mala byť nevyjadriť nesúhlas a oznámiť súlad. Ak by sa právne predpisy Únie odchyľovali od novoprijatých štandardov a odporúčaní po plánovanom dátume uplatňovania uvedených štandardov a odporúčaní, t. j. 28. novembra 2024, mal by sa ICAO oznámiť rozdiel v porovnaní s konkrétnymi štandardmi a odporúčaniami. Túto pozíciu by mali vyjadriť všetky členské štáty Únie,

               PRIJALA TOTO ROZHODNUTIE:

               Článok 1

               1.Pozícia, ktorá sa má prijať v mene Únie na 222. zasadaní Rady ICAO alebo na jednom z nasledujúcich zasadaní, je podporiť navrhovanú zmenu 177 prílohy 1, zmenu 47 prílohy 2, zmenu 108 prílohy 8, zmenu 90 zväzku V prílohy 10 a prijatie nového zväzku VI prílohy 10 k Chicagskemu dohovoru v celom ich rozsahu.

               2.Pozícia, ktorá sa má prijať v mene Únie za predpokladu, že Rada ICAO prijme bez akejkoľvek zásadnej zmeny navrhovanú zmenu 177 prílohy 1, zmenu 47 prílohy 2, zmenu 108 prílohy 8, zmenu 90 zväzku V prílohy 10 a prijatie nového zväzku VI prílohy 10 k Chicagskemu dohovoru, ako sa uvádza v odseku 1, je neoznámiť nesúhlas a oznámiť súlad s prijatým opatrením v odpovedi na príslušné obežníky ICAO. Ak by sa právne predpisy Únie odchyľovali od novoprijatých štandardov a odporúčaní po plánovanom dátume uplatňovania uvedených štandardov a odporúčaní, t. j. 28. novembra 2024, mal by sa ICAO oznámiť rozdiel v porovnaní s konkrétnymi štandardmi a odporúčaniami.

               Článok 2

               Pozíciu uvedenú v článku 1 ods. 1 vyjadria členské štáty Únie, ktoré sú členmi Rady ICAO, konajúc spoločne.

               Pozíciu uvedenú v článku 1 ods. 2 vyjadria všetky členské štáty Únie.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1 – 85).

                     (2)

                        Nariadenie Komisie (EÚ) č. 1321/2014 z 26. novembra 2014 o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností (Ú. v. EÚ L 362, 17.12.2014, s. 1 – 194).

                     (3)

                        Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311 25.11.2011, s. 1 – 193).

                     (4)

                        Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1 – 148).

                     (5)

                        Nariadenie Komisie (EÚ) č. 452/2014 z 29. apríla 2014, ktorým sa stanovujú technické požiadavky a administratívne postupy týkajúce sa letovej prevádzky prevádzkovateľov z tretích krajín podľa nariadenia Európskeho parlamentu a Rady (ES) č. 216/2008 (Ú. v. EÚ L 133, 6.5.2014, s. 12 – 26).

                     (6)

                        Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1 – 126).

                     (7)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (8)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (9)

                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1 – 85).

                     (10)

                        Nariadenie Komisie (EÚ) č. 1321/2014 z 26. novembra 2014 o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností (Ú. v. EÚ L 362, 17.12.2014, s. 1 – 194).

                     (11)

                        Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311 25.11.2011, s. 1 – 193).

                     (12)

                        Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1 – 148).

                     (13)

                        Nariadenie Komisie (EÚ) č. 452/2014 z 29. apríla 2014, ktorým sa stanovujú technické požiadavky a administratívne postupy týkajúce sa letovej prevádzky prevádzkovateľov z tretích krajín podľa nariadenia Európskeho parlamentu a Rady (ES) č. 216/2008 (Ú. v. EÚ L 133, 6.5.2014, s. 12 – 26).

                     (14)

                        Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1 – 126).

                     (15)

                        Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1 – 85).

                     (16)

                        Nariadenie Komisie (EÚ) č. 1321/2014 z 26. novembra 2014 o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností (Ú. v. EÚ L 362, 17.12.2014, s. 1 – 194).

                     (17)

                        Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311 25.11.2011, s. 1 – 193).

                     (18)

                        Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1 – 148).

                     (19)

                        Nariadenie Komisie (EÚ) č. 452/2014 z 29. apríla 2014, ktorým sa stanovujú technické požiadavky a administratívne postupy týkajúce sa letovej prevádzky prevádzkovateľov z tretích krajín podľa nariadenia Európskeho parlamentu a Rady (ES) č. 216/2008 (Ú. v. EÚ L 133, 6.5.2014, s. 12 – 26).

                     (20)

                        Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1 – 126).